རྒྱུ་མཚན་དེའི་དབང་གིས།རང་རྒྱལ་གྱི་མི་རིགས་ས་ཁུལ་ཀྱི་རིམ་པ་གསུམ་སྟེ་ཞིང་ཆེན་རིམ་པ་དང་ཁུལ་རིམ་པ།རྫོང་རིམ་པ་བཅས་ཀྱི་གསར་འགྱུར་བརྒྱུད་སྒྲོག་གི་ལས་ཀའི་སྐད་གཉིས་འཇོན་ཐང་མི་སྣ་ཆ་ཚང་མི་རིགས་སློབ་གླིང་སོ་སོའི་བོད་རིག་པ་གླིང་ནས་ཐོན་པ་རེད།ཁོ་ཚོས་བོད་རྒྱ་སྐད་གཉིས་ཀྱི་སྐད་བརྡ་རྩོམ་རིག་ལས་གསར་འགྱུར་བརྒྱུད་སྒྲོག་གི་ཆེད་ལས་སྦྱངས་མྱོང་མཁན་གཅིག་ཀྱང་མེད།ཕྱི་མི་ཞིག་གིས་སྨྱན་སྦྱོར་གྱི་ལས་ཀ་བྱེད་ཀྱི་ཡོད་པ་རེད།འདིས་མི་རིགས་ས་ཁུལ་གྱི་སྐད་གཉིས་གསར་འགྱུར་བརྒྱུད་སྒྲོག་ཆེད་ལས་ཀྱི་དགོས་མཁོ་རྩ་བ་ནས་སྐོང་མི་ཐུབ།ད་ལྟའི་རང་རྒྱལ་གྱི་མི་རིགས་སློབ་གསོར་གནད་དོན་ཚབས་ཆེན་ཞིག་ལ་ཐུག་བསྡད་ཡོད་པ་དེ་ངས་བསམ་ན་མི་རིགས་སློབ་གསོའི་བྱེད་ནུས་ཉམས་པ་དེ་རེད་སྙམ་གྱི་ཡོད།འདིས་མི་རིགས་སློབ་གསོས་སྤྱི་ཚོགས་ཡར་རྒྱས་དང་བསྟུན་པའི་བྱེད་ནུས་སྙོམས་སྒྲིག་མ་ཐུབ་ཅིང་།ནང་དོན་སྔར་བས་རྒྱ་བསྐྱེད་ཐུབ་ཀྱི་མེད།དེ་བས་ད་ལྟའི་མི་རིགས་སློབ་གསོ་འདི་འཐུས་མི་ཚང་བའི་མ་ལག་ཅིག་རེད་ཅེས་ལབ་ཀྱང་འགྲིག་ལ།རྒྱ་ཆེ་ས་ནས།དུས་རབས་ཕྱེད་ཙམ་གྱི་རྗེས་སུ་ཀྲུང་གོ་གསར་པའི་མི་རིགས་སློབ་གསོའི་མ་ལག་ད་དུང་གྲུབ་ཡག་མིན་ཞེས་བརྗོད་ཆོག་གི་འདུག